Lectio Divina

*fuq il-Vanġelu tal-Ħadd*

6 Ħadd ta’ Matul is-Sena

Sena B

Mk 1, 40-45

**F’dak iż-żmien, resaq fuq Ġesù wieħed lebbruż.**

Il-lebbra fil-Bibbja aktarx ma kenitx il-lebbra kif nafuha llum – *Hansen’s disease* – imma kienet tirreferi għal varjetà ta’ mard tal-ġilda. Ġeneralment fit-Testment il-Qadim hija meqjusa bħala kastig għad-dnub (cf. Num 12, 10-15; 2 Slat 5, 25-27). Hija trattata b’mod estensiv fil-ktieb tal-Levitiku, kap. 13-14, fejn naraw li *l-marid bil-ġdiem għandu jilbes ħwejjeġ imqattgħa u jħalli rasu mikxufa, u jitgħatta sa geddumu, u jgħajjat: ‘Imniġġes! Imniġġes!’ Kemm idum marid ikun miżmum b’imniġġes li hu, u jgħix waħdu f’postu barra mill-kamp* (Lev 13, 45-46)*.* Kuntatt fiżiku ma dawn in-nies kien jirrendi l-persuna l-oħra mniġġsa wkoll. Min kien ikun maħkum mil-lebbra letteralment kien ikun meqjus mejjet-ħaj u l-fejqan minnha kien meqjus miraklu kbir daqs li xi ħadd iqum mill-mewt (cf. 2 Slat 5, 7).

**“Jekk trid, tista’ tfejjaqni!”**

Ġaladarba l-fejqan mil-lebbra kienu jemmnu li jirrikjedi intervent divin, il-mistoqsija kif inhi magħmulha timplika li Ġesù huwa meqjus li għandu l-qawwa divina li jagħti l-fejqan minn din il-marda. Hawn l-evanġelista qed ikompli jiżvolġi t-tema ta’ Ġesù bħala l-aktar qawwi (cf. Mk 1, 7) li jgħallem b’awtorità (cf. Mk 1, 27-28).

**Imqanqal mill-ħniena**

It-traduzzjoni ta’ dan il-vers hija waħda kemmxejn diffiċli. L-oriġinal grieg *splanchnistheis* fl-għerq tiegħuirid ifisser is-sede tas-sentiment u tal-emozzjoni affettivi u spiss huwa tradott għal *qalb.* Għalhekk allura l-kompassjoni u l-ħniena ta’ Ġesù quddiem is-sitwazzjoni xejn feliċi ta’ dak il-lebbruż.Xi manuskritti jużaw però *orgistheis* li jfisser stat ta’ rabja. F’dan il-każ allura Ġesù huwa rrabjat għas-sistema fariżajka li kienet titratta lil-lebbrużi daqslikieku l-iskart tas-soċjetà. Għalhekk, jekk dan il-vers hux qed jippreżenta l-kompassjoni ta’ Ġesù fil-konfront tal-lebbruż, jew inkella hux qed juri r-rabja ta’ Ġesù għas-sistema fil-konfront tal-lebbrużi, hija kwistjoni ta’ interpretazzjoni. Nistgħu ngħidu però illi ż-żewġ sentimenti narawhom preżenti fil-ħajja ta’ Ġesù. Spiss narawh juri kompassjoni fil-konfront ta’ dawk li qed ibatu minħabba xi xkiel u dan juri l-umanità kbira tiegħu (cf. Mk 6, 34; 8, 2; 9, 22). Dak li hu l-aktar qawwi u li jgħallem bl-awtorità, fl-istess ħin huwa għani fil-ħniena. Fl-istess ħin lil Ġesù narawh ukoll f’kontroversja kontinwa mal-Fariżej minħabba l-legaliżmu tagħhom li kien iwassalhom biex jagħmlu separazzjoni bejn bniedem u ieħor u hekk joqtlu l-kmandament tal-imħabba (cf. Mk 2, 1-3, 6). Hekk ukoll aħna llum nistgħu naqgħu fil-periklu li ningħalqu f’sistema li tagħlaqna fiha nfisha u ma tħalliniex ninfetħu għall-oħrajn. Hekk is-sistema tista’ tkun waħda ekonomika (min ma jipproduċix u ma jistax jikkonsma huwa mwarrab), soċjali (min m’għandux irwol prestiġġjuż huwa mwarrab) u spiritwali, bħal dik tal-Fariżej, illi bl-iskuża tal-liġi kienu jiġġustifikaw l-emarġinazzjoni ta’ nies bħall-lebbruż. Bl-inkarnazzjoni tiegħu, Ġesù jġib ta’ taħt fuq din is-sistema u jurina bil-kliem u bil-fatti li dawk tal-aħħar issa se jiġu l-ewwel (cf. Lq 1, 46-55) .

**“Irrid, kun imnaddaf.”** **U minnufih il-lebbra marritlu u ġismu ndaf.**

Aktar milli bil-mess, Ġesù jfejjaq lil-lebbruż bil-kelma setgħana tiegħu. Hawn għandna allużjoni għas-sagramenti li permezz ta’ ġesti u kliem ikomplu jwasslu l-grazzja t’Alla fuq min jirċevihom.

**U widdbu bis-sħiħ, bagħtu malajr u qallu: “Qis li ma tgħid xejn lil ħadd; iżda mur uri ruħek lill-qassis, u agħmel offerta għall-fejqan tiegħek kif ordna Mosè, biex tkunilhom ta’ xhieda.”**

F’dan il-vers ukoll niltaqgħu ma żewġ interpretazzjonijiet differenti. Uħud jaraw lil Ġesù qed jaċċetta l-preskrizzjonijiet ritwali tal-Lhud marbuta ma dan il-każ u allura qed iħeġġeġ lil-lebbruż imfejjaq biex jobdihom. Imma oħrajn jaraw lil Ġesù qed jibgħat lil lebbruż imfejjaq għand il-qassis biex *ikunilhom ta’ xhieda* ‘kontrihom’ (cf. Mk 6, 11; 13, 9; Lq 5, 14). Dan fil-kuntest tal-fatt li lil Ġesù f’San Mark daqt narawh jidħol f’polemika mal-Fariżej fuq il-legaliżmu u fuq il-fatt li jirrifjutaw l-aħbar it-tajba tal-vanġelu. Allura dak li qabel kien meqjus impur u eskluż, issa jsir pur u jwassal messaġġ lil Fariżej li l-liġi li tiddistingwi bejn bniedem pur u impur m’għadhiex tgħodd għax issa l-bnedmin huma lkoll aħwa fi Kristu.

**Iżda dak, meta telaq, beda jxandar ma’ kullimkien u jxerred l-aħbar**

L-atteġġjament tal-lebbruż imfejjaq li jsir l-ewwel ħabbar tal-evanġelju ta’ Kristu huwa oppost għall-atteġġjament ostili tal-Fariżej li jridu jibqgħu ankrati mas-sistema antikwata tagħhom. Il-vanġelu narawh imxandar minn xi ħadd li għas-soċjeta ta’ dak iż-żmien ma kien jiswa għal xejn, għax Alla *għażel il-mistmerra mid-dinja, u n-nies li ma huma xejn, biex iġib fix-xejn ’il dawk li huma xi ħaġa* (1 Kor 1, 28). L-era ġdida mwaqqfa minn Kristu tpoġġi lill-emarġinati fl-ewwel post. Il-vanġelu huwa għalijom u jista’ jiġi mifhum biss minnhom. Huma issa jsiru l-vuċi li tħabbar il-vanġelu, huma biss jistgħu jwasslu x-xbieha vera ta’ Kristu, għax Ġesù nnifsu huwa l-emarġinat per-eccellenza u d-dixxipli tiegħu ma jistgħux ikunu b’inqas. Għalhekk il-fidi tal-lebbruż hija fidi li trid tingħax f’kuntest ta’ oppożizzjoni minħabba s-sistema anti-evanġelika tas-soċjetà fariżajka. In-nisrani fis-soċjeta anti-kristjana ta’ llum huwa wkoll f’din l-istess sitwazzjoni ta’ oppożizzjoni u rifjut.